
A játék szerepe időskorban

Dolgozatom témája három nagy témakör ─ az aktív időskor, a szociális otthon és a játék ─ keresztmetszetében helyezkedik el. Napjainkra már köztudott ténnyé vált, hogy társadalmaink elöregednek. Korábbi korokban nem tapasztalt módon az emberek többsége magas kort él meg. A bekövetkezett demográfiai változások hatalmas terheket rónak a szociális ellátórendszerekre, és az idősek hozzátartozóira egyaránt. Az idős emberek többsége a nukleáris családmodell elterjedése, és a romló egészségi állapotuk következtében szociális- vagy idősek otthonába kénytelen élete hátralévő éveit eltölteni. Felismerték azonban, hogy az időskor nem csak problémát, hanem számos lehetőséget is magában rejt. Az aktív időskor megvalósulását szolgáló egyik módszer a játék, melynek alkalmazását a Vas Megyei Időskorúak Szociális Intézetében tanulmányoztam.
E tapasztalat inspirálta a szociális otthonok játéktevékenységének kutatását, mely új számtalan lehetőséget magában rejtő, eddig szinte feltáratlan terület. Dolgozatom két nagy egységre tagolódik, első felében a kutatás elméleti megalapozása történik érintve a fő csomópontokat: elöregedő társadalom, szociális ellátórendszer, játék és aktív időskor. A dolgozat második felében a kutatás eredményeinek ismertetése és konklúziók levonása történik.
Elemzem mennyire meghatározó a játéktevékenység az otthonban lakók hétköznapjaiban, a közös játéknak milyen kihatása van társas kapcsolataikra, továbbá azt, hogy van-e szerepe a generációk közötti kapcsolat kialakításában. Bemutatom és felhívom a figyelmet az idősek játék-kincsére, illetve arra, hogy a fejlesztő játékok használatával az idősek észrevétlenül tudják szellemi képességeiket karban tartani és könnyed módon tartanak kapcsolatot embertársaikkal, valamint, hogy a játékkincs felhasználható a felnövekvő generációk nevelésében is.



